Karen Ellemann (V), 2009-10-21:
Nu er det jo sådan, at man i arbejdet med at have fokus på, hvad tingene koster, også er nødt til at vide, hvad det er for nogle opgaver, der bliver foretaget.
Det er sådan set det, der er begrundelsen for det.
Jeg er glad for, at fru Line Barfod også er dykket ned i det store udspil med de 105 konkrete forslag, for der synes jeg virkelig vi er meget ambitiøse med vores forslag til regelforenkling – f.eks. på ældreområdet – som berører medarbejdergrupperne i sektoren bredt, også SOSU-assistenterne.
Vi ønsker f.eks. netop at fjerne dokumentationskrav, som plejepersonalet i dag skal bruge tid på, og lempe vicitationsreglerne.
Det er forslag, som medarbejderne jo altså selv har ønsket.
Det her handler netop i høj grad, som fru Line Barfod også siger, om at frigive tid og ressourcer til velfærdsopgaverne.
Når kommunen f.eks. ikke længere skal tilbyde forebyggende hjemmebesøg til de mest friske ældre, kan der bruges ressourcer på andre områder i ældreplejen som f.eks. den direkte omsorg, som også i øvrigt social- og sundhedsassistenterne i høj grad varetager.
Jeg er sådan set lidt i tvivl om, hvor spørgeren vil hen med spørgsmålet, for jeg mener som sagt ikke, at der er noget entydigt svar på, om det er det ene eller det andet, man skal.
Altså, der er jo ikke nogen tvivl om, at den her regering går ind for det kommunale selvstyre, og jeg mener derfor ikke, at det generelt er min opgave at gå mere ind i enkeltsager, men der skal selvfølgelig være en balance mellem tillid og kontrol, hvilket jeg også mener at de nye forslag på socialområdet i forbindelse med afbureaukratiseringen lægger op til.
Det er kommunerne, der lokalt har ansvaret for at tilrettelægge f.eks. ældreplejen, herunder har de altså også ansvaret for at sikre, at der er tilstrækkeligt og kvalificeret personale til at løse opgaven i overensstemmelse med serviceniveau og kvalitetsstandarder.
Det er derfor helt grundlæggende kommunalbestyrelsens ansvar at reagere, hvis der modtages helt konkret information om, at der er eller kan være grundlag for kritik af hjælpen.
Og der skal om nødvendigt tages initiativ for at rette op på forholdene enten lokalt eller via de dertil indrettede klagesystemer.
Hvis det så skulle vise sig, at der er behov for centrale initiativer, må det være op til os folketingspolitikere at lytte til de eventuelle problemstillinger, som kommunalpolitikerne kommer med.
Så helt sammenfattende vil jeg sige, at jeg ikke mener, at vi som politikere i tide og utide skal blande os i den kommunale administration, men jeg vil ikke dermed udelukke, at der også i fremtiden vil kunne opstå situationer, hvor enkeltsagerne giver anledning til, at vi som folketingspolitikere skærper opmærksomheden på et område med opfølgende lovgivning – i hvert fald nogle gange – som resultat.
Det vil naturligvis afhænge af de givne omstændigheder.
Tak for spørgsmålet.
Lad mig starte med at sige, at jeg egentlig ikke synes, at der er et entydigt svar på spørgsmålet, fordi for mig handler det ikke nødvendigvis om et enten-eller.
Jeg er enig med spørgeren, fru Line Barfod, i, at Folketinget ikke på baggrund af enkeltsager som en automatpilot bare skal indføre en masse kontrol på landsplan for samtlige medarbejdere.
Men det betyder ikke, at jeg som minister i stedet for nødvendigvis skal ud og undersøge alle konkrete sager, der opstår.
Det er også med det udgangspunkt, at regeringen og KL i 2007 blev enige om en række principper for decentral styring.
Det indebærer bl.a. en klar politisk ansvarsfordeling for opgaveløsningen og frihed for den enkelte kommune og institution til at tilrettelægge arbejdet inden for politisk fastsatte rammer og et decentralt driftsansvar.
Det betyder, at jeg som minister ikke skal ind i alle de enkeltsager, der vil kunne opstå.
Det er op til den lokale kommune at tilrettelægge arbejdet, og heri ligger, at det er den lokale kommunes ansvar at overholde den rammelovgivning, vi som Folketing har indført, og at sikre, at den enkelte borger ikke kommer i klemme.
Jeg forventer jo derfor, at den enkelte kommune foretager de nødvendige handlinger og retter op på fejl, der måtte være opstået.
Det følger jo også efter de gældende tilsynsregler for kommunernes forpligtelse.